b'\n_START_ARTICLE_\nCerkev Device Marije na Kamnu\n_START_SECTION_\nLega\n_START_PARAGRAPH_\nCerkev Device Marije na Kamnu, ki je ena najstarej\xc5\xa1ih romarskih cerkevic, stoji nad \xc5\xbeelezni\xc5\xa1ko progo in lokalno cesto Vuzenica - Vuhred na desnem bregu Drave, skrita v gozdu na pomolu vulkanskega gri\xc4\x8da imenovanega na Kamnu.\n_START_SECTION_\nZgodovina\n_START_PARAGRAPH_\nPrvotna cerkvica je bila postavljena v 12. stoletju. V starih listinah se prvi\xc4\x8d omenja leta 1374 kot kapela Vneser Lieben Frauen auf dem Stain. Kot cerkev pa je prvi\xc4\x8d omenjena leta 1383 v listini, iz katere je razvidno, da so grof Herman II. in vuzeni\xc5\xa1ki \xc5\xbeupnik Ulrik ter tr\xc5\xa1ki sodnik Nikolaj Schaissbacher ustanovili nadarbino za kaplana, ki bo vsak dan pred son\xc4\x8dnim vzhodom ma\xc5\xa1eval v tej cerkvi._NEWLINE_Leta 1500 so cerkev pove\xc4\x8dali, 1666 postavili sedanji glavni oltar in prizidali zunanjo kapelo. Cesar Jo\xc5\xbeef II. je hotel 1783 cerkev opustiti, farani pa so se zavezali, da jo bodo sami vzdr\xc5\xbeevali in jo tako tudi obdr\xc5\xbeali. A.M. Slom\xc5\xa1ek, ki je v Vuzenici slu\xc5\xbeboval od 1838 je leta 1842 vodil gradnjo pri\xc5\xbenice in obnovo zunanje kapele ter vhoda v cerkev.\n_START_SECTION_\nObnovitvena dela\n_START_PARAGRAPH_\nKer je bila cerkev v preteklosti dele\xc5\xbeena skromnih obnovitvenih del je dajala videz zapu\xc5\xa1\xc4\x8denost in zanemarjenosti, njen izgled je bil plod hotenj, ki jih je s seboj prineslo obdobje polpretekle zgodovine. Stanje cerkve je bilo kriti\xc4\x8dno zlasti v gradbenem smislu, njena spomeni\xc5\xa1ka pri\xc4\x8devalnost pa je bila zaradi preteklih neprimernih posegov okrnjena._NEWLINE_O stavbni zgodovini in pomenu cerkve ni bilo veloko znanega. Tudi danes bi bilo \xc5\xa1e tako, \xc4\x8de ne bi na pobudo \xc5\xbdupnijskega urada iz Vuzenice stekla obse\xc5\xbena prenova v okviru katerih so pri\xc5\xa1le na dan zgovorne gradbene in likovne sestavine prvotne cerkvene podobe. Obnova je trajala skoraj desetletje, se pri\xc4\x8dela 1992 in kon\xc4\x8dala leta 2000. V okviru obnove je bila obnovljena zunanjost, streha, na novo so bila tlakovana tla, o\xc4\x8di\xc5\xa1\xc4\x8dene  in utrjene so bile freske, restavrirana je bila cerkvena oprema, posebne pozornosti je bil dele\xc5\xbeen glavni oltar iz leta 1666. Z rekonstrukcijo pozlate in polihromacije je oltar zopet dobil nekdanjo ble\xc5\xa1\xc4\x8davo.'